৪৮ ঘন্টার মধ্যে ডিজি নিয়োগ নিয়ে রাজ্যকে প্রস্তাব পাঠাতে হবে! নির্দেশ দিল ক্যাট

ওয়েব ডেস্ক : পশ্চিমবঙ্গে (West Bengal) ডিজি (DG) নিয়োগ নিয়ে জটিলতার মধ্যে এবার বড় সিদ্ধান্ত নিল সেন্ট্রাল অ্যাডমিনিস্ট্রেটিভ ট্রাইবুনালের প্রিন্সিপাল বেঞ্চ বা ক্যাট (CAT)। বুধবার জানানো হয়, রাজ্য সরকারকে ৪৮ ঘন্টার মধ্যে ইউপিএসসি (UPSC)-কে ডিজি নিয়োগ সংক্রান্ত বিষয় নিয়ে প্রস্তাব পাঠাতে হবে। ২৩ জানুয়ারির মধ্যে ইমেল বা অন্যকোনওভাবে এই প্রস্তাব পাঠানোর নির্দেশ দেওয়া হয়েছে।

আইপিএস অফিসার রাজেশ কুমারের করা মামলার শুনানিতে ট্রাইবুনাল জানিয়েছে, যোগ্যতা থাকা সত্ত্বেও কোনও আইপিএস অফিসারকে রাজ্য সরকার বঞ্চিত করতে পারে না। মূলত, ১৯৯০ ব্যাচের রাজেশ কুমার বর্তমানে রাজ্যের গণশিক্ষাপ্রসার ও গ্রন্থাগার পরিষেবা দফতরের মুখ্যসচিব হিসেবে দায়িত্বে রয়েছেন। আর কয়েকদিনের মধ্যে অবসর নেবেন তিনি। তিনি অভিযোগ করেছিলেন, ডিজি হওয়ার সমস্ত যোগ্যতা থাকা সত্ত্বেও তাঁকে বঞ্চিত করা হয়েছে।

আরও খবর : রামলীলা ময়দানে বিক্ষোভ কর্মসূচিতে ওয়েস্ট বেঙ্গল সিভিল ডিফেন্স কর্মীরা

আর ডিজি (DG) নিয়োগ নিয়ে ক্যাটের তরফে জানানো হয়েছে, সরকারকে প্রস্তাব পাঠাতে হবে। তার পরেই ২৮ জানুয়ারি ইউপিএসসি-র (UPSC) ‘এমপ্যানেলমেন্ট কমিটি’ বৈঠকে বসবে। তার পরেই ২৯ জানুয়ারি ডিজি পদের জন্য প্যানেল তৈরি করে রাজ্যসরকারকে পাঠাবে ইউপিএসসি। এর পরেই নয়া ডিজি নিয়ে দ্রুত সিদ্ধান্ত নিতে হবে রাজ্যকে। এই মামলার পরবর্তী শুনানি ১১ মার্চ হবে বলে জানানো হয়েছে। প্রসঙ্গত, ৩১ জানুয়ারি অবসর নেবেন ভারপ্রাপ্ত ডিজি রাজীব কুমার। ফলে এর পর স্থায়ী ডিজি কাকে করা হবে তা নিয়ে জোর চর্চা চলছে। এর আগে রাজ্য সরকারের পাঠানো ডিজি পদের প্যানেল ইউপিএসসি ফেরত পাঠিয়েছিল। কেন্দ্রীয় সংস্থার তরফে যুক্তি দিয়ে বলা হয়েছিল, স্থায়ী ডিজির অবসরের তিন মাস আগে ওই তালিকা পাঠাতে হতো।

নিয়ম অনুযায়ী, সিনিয়র আইপিএস অফিসারদের নামের একটি তালিকা ইউপিএসসি-র কাছে পাঠায় রাজ্য। সেখান থেকে তিন জনের নামের প্যানেল তৈরি করে রাজ্যে পাঠানো হয়। এরপর সেই তিন জনের মধ্যে একজনকে বেছে নেওয়ার অধিকার থাকে রাজ্য সরকারের। স্থায়ী ডিজি নিয়োগের ক্ষেত্রে কেন্দ্রীয় স্বরাষ্ট্রসচিব বা তাঁর প্রতিনিধি, কোনও কেন্দ্রীয় আধাসেনার ডিজি, ইউপিএসসি-র প্রতিনিধি, রাজ্যের মুখ্যসচিব এবং বিদায়ী স্থায়ী ডিজি মিলিতভাবে সিদ্ধান্ত নেন।